הבת של יוסי מימן מצייצת: "עוד מישהו נגעל מהשיט שמשודר בערוץ 10?"
שלשום עלתה בערוץ 10 סדרת הדוקו-ריאלטי החדשה "מעושרות", העוקבת אחר חייהן של שש נשים מהאלפיון העליון וסגנון חייהן הראוותני. פרק הפתיחה של התוכנית "גם ספורט, גם אלגנט" זכה אמנם לרייטינג גבוה יחסית לערוץ, של 14.1%, אך נראה שלא כל הצופים היו מרוצים. מי שהביעה תרעומת מיוחדת מהסדרה המצולמת בסביון, הרצליה פיתוח וכיכר המדינה בתל אביב, היא לא אחרת מאשר המפיקה והשחקנית נועה מימן, בתו של הטייקון יוסי מימן, בעל השליטה בערוץ. "עוד מישהו נגעל מהשיט הזה שמשודר כרגע בערוץ 10?", צייצה מימן בחשבון הטוויטר שלה בזמן שידור התוכנית.
לאחר מכן היא ענתה לאדם שכתב על התוכנית ש"זה מדע בדיוני", כי "מדע בדיוני חכם יותר... השם ישמור. ממשפט למשפט זה נהיה מחריד יותר". את "מעושרות" יצרה הבמאית הדוקומנטרית אורנה בן-דור, אשר היתה בעברה שותפתה של מימן בחברת ההפקות Added Value. בין השתיים נתגלעו חילוקי דעות, שבעקבותיהם פירקו השתיים את השותפות בשנה שעברה.
באחרונה השתתפה מימן בשעשועון "אחד נגד מאה" של זכיינית ערוץ 2 רשת המתחרה בערוץ 10. מימן, שמוכרת בפעילותה למען ילדי העובדים הזרים, לא רק מבקרת לשלילה: החודש היא צייצה כי "הסרט על קו 300 בערוץ 10 חזק חזק. חשוב. מפחיד".
בניגוד לחיים הנוצצים של נשות "מעושרות" מצבו הכלכלי של ערוץ 10 קשה בעקבות ההאטה בענף הפרסום וההיערכות לקראת השינויים המבניים בענף התקשורת. אתמול פורסם ב-TheMarker כי בשבועות הקרובים צפוי הערוץ, בניהולו של יוסי ורשבסקי, לפטר כ-50 מעובדיו. יוסי מימן, המחזיק ב-51% מהערוץ, הפסיק להזרים לו כספים ביולי האחרון, לאחר שמיזם הגז המצרי שלו נקלע לקשיים. גם רון לאודר (25%) עצר בחודשיים האחרונים את הזרמת הכספים וארנון מילצ'ן (24% עם רופרט מרדוק), אינו מזרים כסף לערוץ כבר תקופה ארוכה.
נועה מימן, אורנה בן-דור וערוץ 10 ביקשו שלא להגיב.